Qoraqalpogʻiston Respublikasi, viloyatlar, Toshkent shahar hamda tuman va shaharlarda nuroniylar jamoatchilik kengashlarini tashkil etish chora-tadbirlari toʻgʻrisida
(resolution, 2023-08-01)

Oʻzbekiston Respublikasi Prezidentining “Jamiyatda ijtimoiy-maʼnaviy muhitni sogʻlomlashtirish, mahalla institutini yanada qoʻllab-quvvatlash hamda oila va xotin-qizlar bilan ishlash tizimini yangi darajaga olib chiqish chora-tadbirlari toʻgʻrisida” 2020-yil 18-fevraldagi PF-5938-son Farmoni ijrosini taʼminlash maqsadida Vazirlar Mahkamasi qaror qiladi: 1. Qoraqalpogʻiston Respublikasi, viloyatlar, Toshkent shahar hamda tuman va shaharlarda nuroniylar jamoatchilik kengashlari (keyingi oʻrinlarda — Nuroniylar kengashi) tashkil etilsin. 2. Quyidagilar Nuroniylar kengashining asosiy vazifalari etib belgilansin: keksalarni qoʻllab-quvvatlash sohasiga oid qonunchilik hujjatlarining ijrosini taʼminlashga koʻmaklashish; nuroniylarning huquqlari va qonuniy manfaatlariga taalluqli eng muhim masalalar yuzasidan Oʻzbekiston Respublikasi Mahalla va nuroniylarni qoʻllab-quvvatlash vazirligining (keyingi oʻrinlarda — vazirlik) hududiy boʻlinmalari faoliyati haqida jamoatchilikning, shu jumladan keksalar fikrini tizimli monitoring va har tomonlama tahlil qilish; yolgʻiz keksalar, pensionerlar, nogironligi boʻlgan nuroniylarning muammolarini kompleks oʻrganish va bu borada takliflar ishlab chiqish; qabul qilinayotgan qarorlarda, shuningdek, tarmoq va hududiy rivojlantirish dasturlarida keksalar manfaatlari va jamoatchilik fikri hisobga olinishi, vazirlik hududiy boʻlinmalarining nuroniylar manfaatlariga daxldor vazifalarini bajarish bilan bogʻliq faoliyati yuzasidan jamoatchilik nazoratini amalga oshirish; mahallalarda nuroniylarning bilim va boy hayotiy tajribasidan yoshlar maʼnaviyatini yuksaltirish, ularda vatanparvarlik ruhini mustahkamlash masalalarida samarali foydalanish tizimini yoʻlga qoʻyishga koʻmaklashish. 3. Oʻzbekiston Respublikasi Prezidentining “Jamiyatda ijtimoiy-maʼnaviy muhitni sogʻlomlashtirish, mahalla institutini yanada qoʻllab-quvvatlash hamda oila va xotin-qizlar bilan ishlash tizimini yangi darajaga olib chiqish chora-tadbirlari toʻgʻrisida” 2020-yil 18-fevraldagi PF-5938-son Farmonining 11-bandiga muvofiq vazirlik hududiy boʻlinmalari boshliqlarining tegishli oʻrinbosarlari — nuroniylar kengashlari raislari etib belgilanganligi maʼlumot uchun qabul qilinsin. Belgilansinki: Nuroniylar kengashi vazirlikning tegishli hududiy boʻlinmasi rahbari qarori bilan tashkil etiladi; Nuroniylar kengashi oʻz ishini jamoatchilik asosida olib boradigan, doimiy faoliyat yurituvchi maslahat-kengash organi hisoblanadi; vazirlikning hududiy boʻlinmalari boshliqlarining keksalar va faxriylar ishlari boʻyicha oʻrinbosarlari nuroniylar kengashlarining faoliyatini samarali tashkil etishga shaxsan javobgar hisoblanadi. 4. Nuroniylar jamoatchilik kengashlari toʻgʻrisidagi namunaviy nizom ilovaga muvofiq tasdiqlansin. 5. Vazirlik bir oy muddatda belgilangan tartibda: ushbu qaror bilan tasdiqlangan Namunaviy nizom asosida nuroniylar kengashlari toʻgʻrisidagi nizomlarning; nuroniylar kengashlari tarkibining; nuroniylar kengashlariga yuklangan asosiy vazifalardan kelib chiqib, ularning choraklik ish rejalarining tasdiqlanishini taʼminlasin. Qoraqalpogʻiston Respublikasi Vazirlar Kengashi, viloyatlar, Toshkent shahar hamda tuman va shaharlar hokimliklari nuroniylar kengashlari faoliyatini tashkil etish bilan bogʻliq masalalarning tezkor va sifatli hal etilishini taʼminlasin. 6. Oʻzbekiston Milliy teleradiokompaniyasi va Oʻzbekiston Milliy axborot agentligiga ushbu qarorda belgilangan vazifalarning amalga oshirilishini ommaviy axborot vositalarida keng yoritib borish tavsiya etilsin. 7. Oʻzbekiston Respublikasi Mahalla va oilani qoʻllab-quvvatlash vazirligi boshqa manfaatdor vazirlik va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 8. Ushbu qarorning bajarilishini nazorat qilish Oʻzbekiston Respublikasi Mahalla va nuroniylarni qoʻllab-quvvatlash vazirining birinchi oʻrinbosari S. Turdiyev zimmasiga yuklansin. 1. Mazkur Namunaviy nizom (keyingi oʻrinlarda — Nizom) Qoraqalpogʻiston Respublikasi, viloyatlar, Toshkent shahar hamda tuman va shaharlardagi nuroniylar jamoatchilik kengashlarining (keyingi oʻrinlarda — Nuroniylar kengashi) asosiy vazifalari, funksiyalari, huquqlari va majburiyatlari hamda faoliyatini tashkil etish tartibini belgilaydi. 2. Nuroniylar kengashi oʻz ishini jamoatchilik asosida amalga oshiradigan, doimiy faoliyat yurituvchi maslahat-kengash organi hisoblanadi. 3. Nuroniylar kengashi oʻz faoliyatida Oʻzbekiston Respublikasi Konstitutsiyasi va qonunlariga, Oʻzbekiston Respublikasi Oliy Majlisi palatalarining qarorlariga, Oʻzbekiston Respublikasi Prezidentining farmonlari, qarorlari va farmoyishlariga, Oʻzbekiston Respublikasi Vazirlar Mahkamasining qarorlari va farmoyishlariga, Oʻzbekiston Respublikasi Mahalla va nuroniylarni qoʻllab-quvvatlash vazirligining hujjatlariga, mazkur Nizomga va boshqa qonunchilik hujjatlariga amal qiladi. 4. Nuroniylar kengashining qarorlari tavsiyaviy xususiyatga ega. 5. Nuroniylar kengashi toʻgʻrisidagi nizom mazkur Nizom asosida vazirlikning tegishli hududiy boʻlinmalari boshliqlarining qarorlari bilan tasdiqlanadi. 6. Nuroniylar kengashlarining tarkibi tegishlicha Qoraqalpogʻiston Respublikasi Mahalla va nuroniylarni qoʻllab-quvvatlash vazirligi, viloyatlar va Toshkent shahar mahalla va nuroniylarni qoʻllab-quvvatlash boshqarmalari, tuman (shahar) mahalla va nuroniylarni qoʻllab-quvvatlash boʻlimlari (keyingi oʻrinlarda — vazirlik hududiy boʻlinmalari) boshliqlarining qarorlari bilan tasdiqlanadi. 7. Nuroniylar kengashi qonuniylik, kollegiallik, oshkoralik, oʻzaro hurmat, teng huquqlilik, ixtiyoriylik va jamoatchilik fikrini hisobga olish tamoyillari asosida faoliyat yuritadi. 8. Quyidagilar Nuroniylar kengashining asosiy vazifalari hisoblanadi: keksalarni qoʻllab-quvvatlash sohasiga oid qonunchilik hujjatlarining ijrosini taʼminlashga koʻmaklashish; nuroniylarning huquqlari va qonuniy manfaatlariga taalluqli eng muhim masalalar yuzasidan Oʻzbekiston Respublikasi Mahalla va nuroniylarni qoʻllab-quvvatlash vazirligining (keyingi oʻrinlarda — vazirlik) hududiy boʻlinmalari faoliyati haqida jamoatchilikning, shu jumladan keksalar fikrini tizimli monitoring va har tomonlama tahlil qilish; yolgʻiz keksalar, pensionerlar, nogironligi boʻlgan nuroniylarning muammolarini kompleks oʻrganish va bu borada takliflar ishlab chiqish; qabul qilinayotgan qarorlarda, shuningdek, tarmoq va hududiy rivojlantirish dasturlarida keksalar manfaatlari va jamoatchilik fikri hisobga olinishi, vazirlik hududiy boʻlinmalarining nuroniylar manfaatlariga daxldor vazifalarini bajarish bilan bogʻliq faoliyati ustidan jamoatchilik nazoratini amalga oshirish; mahallalarda nuroniylarning bilim va boy hayotiy tajribasidan yoshlar maʼnaviyatini yuksaltirish, ularda vatanparvarlik ruhini mustahkamlash masalalarida samarali foydalanish tizimini yoʻlga qoʻyishga koʻmaklashish. 9. Nuroniylar kengashi oʻziga yuklangan vazifalarga muvofiq quyidagi funksiyalarni bajaradi: a) keksalarni qoʻllab-quvvatlash sohasiga oid qonunchilik hujjatlarining ijrosini taʼminlashga koʻmaklashish sohasida: keksalar uchun qonunchilikda nazarda tutilgan pensiyalar va imtiyozlar boʻyicha qonun hujjatlarining ijrosi yuzasidan jamoatchilik nazoratini amalga oshiradi, ushbu sohada vazirlik hududiy boʻlinmalariga koʻmaklashadi; qariyalar, nogironligi boʻlgan nuroniylar va yolgʻiz keksalarni davolash, tizimli sogʻlomlashtirishni tashkil etish, profilaktika tadbirlari bilan qamrab olish darajasini oʻrganadi hamda natijasi boʻyicha takliflar tayyorlaydi; yordamga muhtoj keksalar va nogironligi boʻlgan nuroniylarni sifatli yordamchi va texnik reabilitatsiya vositalari bilan taʼminlash darajasini oshirish, ularni tibbiy-ijtimoiy reabilitatsiya qilish choralarini koʻrish boʻyicha tavsiyalar ishlab chiqadi; b) nuroniylarning huquqlari va qonuniy manfaatlariga taalluqli eng muhim masalalar yuzasidan vazirlikning hududiy boʻlinmalari faoliyati haqida jamoatchilikning, shu jumladan keksalar fikrini tizimli monitoring va har tomonlama tahlil qilish sohasida: sohaga aloqador boʻlgan islohotlarning mazmun-mohiyatini keksalarga doimiy ravishda tushuntirib boradi; vazirlikning hududiy boʻlinmalari va boshqa tegishli tashkilotlar bilan keksalarning huquqiy madaniyatini oshirish choralarini koʻradi; mahalliy ijro etuvchi hokimiyat organlari rahbarlarining keksalar, shu jumladan yolgʻiz keksalar, pensionerlar, nogironligi boʻlgan nuroniylar bilan uchrashuvlarini, shuningdek, ularning murojaatlarini koʻrib chiqish bilan bogʻliq ishlarni, shu jumladan joylarga borib tashkil etishda qatnashadi va ularning amalga oshirilishini monitoring qiladi; mehnat faxriylarining mahallalarda hamda oilalarda tinchlik va osoyishtalikni taʼminlash, yoshlar oʻrtasida huquqbuzarliklarning oldini olish, ijtimoiy-maʼnaviy muhitni sogʻlomlashtirishdagi ishtirokini kengaytirish ishlariga yordamlashadi; v) yolgʻiz keksalar, pensionerlar, nogironligi boʻlgan nuroniylarning muammolarini kompleks oʻrganish va bu borada takliflar ishlab chiqish sohasida: yolgʻiz keksalar, pensionerlar, nogironligi boʻlgan nuroniylarning uy-joy, ijtimoiy-maishiy shart-sharoitlarini, ularga malakali tibbiy yordam koʻrsatish sharoitlarini yaxshilashda koʻmaklashadi; ijtimoiy himoyaga muhtoj va kam taʼminlangan oilalarda tadbirkorlik ruhini uygʻotish hamda oilaviy salohiyatni roʻyobga chiqarishda hayotiy tajribadan kelib chiqib, yoʻl-yoʻriq koʻrsatadi hamda oila aʼzolarining bandligini taʼminlashga koʻmaklashadi; mahallalarda aholi, shu jumladan yolgʻiz keksalar, pensionerlar, nogironligi boʻlgan nuroniylarning muammolarini aniqlash va hal etish boʻyicha “mahalla — sektor — Xalq qabulxonasi — mahalla” tamoyili asosida hamkorlik tizimini samarali tashkil etishda fuqarolar yigʻinlaridagi “keksalar maslahati” guruhlari va boshqa jamoatchilik tuzilmalari aʼzolarini, ijtimoiy faol mehnat faxriylarini keng jalb etadi; “Hech kim mehr va eʼtibordan chetda qolmasin” shiori ostida keksalar, shu jumladan kam taʼminlangan va ijtimoiy himoyaga muhtoj nuroniylarni mamlakatimizdagi tarixiy joylar bilan tanishtirish uchun sayyohlik safarlarini, ziyorat turizmlarini tashkil etish boʻyicha takliflar kiritadi; g) qabul qilinayotgan qarorlarda, shuningdek, tarmoq va hududiy rivojlantirish dasturlarida keksalar manfaatlari va jamoatchilik fikri hisobga olinishi, vazirlik hududiy boʻlinmalarining nuroniylar manfaatlariga daxldor vazifalarini bajarish bilan bogʻliq faoliyati ustidan jamoatchilik nazoratini amalga oshirish sohasida: tarmoq va hududiy rivojlantirish dasturlari, chora-tadbirlar rejalarini, shu jumladan keksalarni qoʻllab-quvvatlashga oid boshqa hujjatlarni ishlab chiqish yuzasidan takliflar tayyorlaydi; nuroniylarning oilalarni mustahkamlash, ajrimlarning oldini olish, oilaviy qadriyatlarni, shu jumladan “Oila — muqaddas” degan ezgu gʻoya targʻibotidagi rolini oshirishga qaratilgan chora-tadbirlarni tashkil etishda qatnashadi; mahallalarda va oilalarda sogʻlom turmush tarzini yoʻlga qoʻyish, ommaviy sportni rivojlantirish ishlarini “umummilliy harakat”ga aylantirishda nuroniylarning tashabbuskor boʻlishlarini targʻib qiladi; mahallalarda toʻylar va boshqa marosimlarning ixcham, keng aholi manfaatlarining hisobga olgan holda oʻtkazilishini taʼminlashda nuroniylarning faol ishtirok etishlarini taʼminlab boradi; fuqarolar yigʻinlari raislari saylovini tashkil etish va oʻtkazishda oshkoralik, muqobillik hamda teng saylov huquqi prinsiplariga rioya etilishini taʼminlashda ishtirok etadi; d) mahallalarda nuroniylarning bilim va boy hayotiy tajribasidan yoshlar maʼnaviyatini yuksaltirish, ularda vatanparvarlik ruhini mustahkamlash masalalarida samarali foydalanish tizimini yoʻlga qoʻyishga koʻmaklashish sohasida: oʻsib kelayotgan yosh avlodni harbiy-vatanparvarlik ruhida tarbiyalash, milliy va umuminsoniy qadriyatlarni ularning ongiga singdirish hamda ularning yuksak maʼnaviyatli va sadoqatli boʻlib voyaga yetishlarida keksalarning ijtimoiy faolligini oshiradi, bu borada harbiy okruglar bilan hamkorlikni mustahkamlash choralarini koʻradi; nuroniylarning yoshlar oʻrtasida Vatanga muhabbat, yoshi katta insonlarni hurmat qilish, mardlik, halollik, odillik va rahmdillik kabi ezgu tuygʻularni shakllantirishga qaratilgan targʻibot tadbirlarini tashkil etadi; yoshlarni toʻgʻri yoʻlga boshlash, ular oʻrtasida loqaydlik va boqimandalikning oldini olish, huquqiy madaniyatni oshirish va nojoʻya xatti-harakatlardan qaytarish kabi tadbirlarda nuroniylarning faolligini oshiradi; aholi oʻrtasida oilaviy qadriyatlarni targʻib qilish, oilalarda farzandlarni maʼnaviy-ahloqiy tarbiyalash va jamiyat oldidagi masʼuliyat hissini oshirishda nuroniy otaxon va onaxonlarning hayotiy tajribalaridan keng foydalanishga qaratilgan targʻibot tadbirlarini uyushtirishga koʻmaklashadi; mahallalar, koʻchalar, qabristonlar va xonadonlar tozaligi hamda obodligini taʼminlashning ahamiyatini yoshlarga oʻrgatish, ularni ushbu ishlarga safarbar qilishda keksalarni tashabbuskorlikka chorlaydi; keksalar va faxriylarning ijtimoiy faolligini oshirish maqsadida “Nuroniylar maskanlari”da va mahallalarda turli madaniy-maʼrifiy tadbirlar, koʻrik-tanlovlar va sport musobaqalarini oʻtkazish yuzasidan takliflar ishlab chiqadi; keksalar oʻrtasida toʻrt bosqichli “Yoshlar murabbiysi” koʻrik-tanlovining mahallalararo (saralash), tuman (shahar) va hududiy bosqichlarini tashkil etish va oʻtkazishda masʼullar hamda ishtirokchilar tomonidan qonuniylik, shaffoflik, oshkoralik, adolatlilik, tenglik kabi prinsiplarga rioya etilishi ustidan jamoatchilik nazoratini amalga oshiradi. 10. Nuroniylar kengashi oʻziga yuklangan vazifalar va funksiyalarni bajarish uchun: vazirlik hududiy boʻlinmalari yigʻilishlari va boshqa ommaviy tadbirlar toʻgʻrisidagi axborotni soʻrab olish hamda mazkur tadbirlarda ishtirok etish; yosh avlodni Vatanga muhabbat va milliy istiqlol gʻoyalariga sadoqat ruhida tarbiyalashga munosib hissa qoʻshib kelayotgan faol, tashabbuskor keksalarni “Mahalla iftixori” va “Mehnat faxriysi” koʻkrak nishonlari bilan taqdirlash yuzasidan vazirlik hududiy boʻlinmalariga takliflar kiritish; oʻziga yuklangan vazifalar ijrosini taʼminlash bilan bogʻliq masalalar yuzasidan vazirlik hududiy boʻlinmalari boshliqlari tomonidan har chorakda tegishli xalq deputatlari kengashlariga taqdim etiladigan axborotlarga takliflar kiritish; vazirlikning hududiy boʻlinmalari faoliyati samaradorligini oshirish boʻyicha takliflar va tavsiyalarni ishlab chiqish hamda amalga oshirish uchun zarur boʻlgan axborotlar, statistika va boshqa materiallarni belgilangan tartibda olish; vazirlikning hududiy boʻlinmalari tomonidan ishlab chiqilgan dastur va rejalar loyihalarining jamoatchilik va mutaxassislar muhokamasini taʼminlashda ishtirok etish; keksalarning murojaatlariga vazirlik hududiy boʻlinmalari tomonidan berilgan javoblarning sifatini tahlil qilish; fuqarolar yigʻinlari raislarining keksalar va faxriylar ishlari boʻyicha maslahatchilari, “keksalar maslahati” guruhlari va mahallalardagi boshqa jamoatchilik tuzilmalari faoliyatini samarali tashkil etish boʻyicha tavsiyalar berish; yolgʻiz keksalar, pensionerlar, nogironligi boʻlgan nuroniylar, ijtimoiy himoyaga muhtoj va kam taʼminlangan oilalarning roziligi bilan ularning uy-joy va ijtimoiy-maishiy shart-sharoitlari bilan tanishish; Nuroniylar kengashi majlislarida muhokama qilinadigan masalalarni yoritish boʻyicha ommaviy axborot vositalari bilan hamkorlik qilish; yuklangan vazifalarni bajarish uchun seminarlar, davra suhbatlari va boshqa tadbirlarni tashkil etish, zarur hollarda ularga davlat organlari va jamoat tashkilotlarining masʼul xodimlarini hamda mahalla faollarini taklif etish huquqiga ega. Nuroniylar kengashi qonunchilik hujjatlariga muvofiq boshqa huquqlarga ham ega boʻlishi mumkin. 11. Nuroniylar kengashi oʻz faoliyatini amalga oshirishda: jamoatchilik nazorati toʻgʻrisidagi qonunchilik hujjatlari talablariga rioya qilishi; vazirlikning hududiy boʻlinmalari, fuqarolarning oʻzini oʻzi boshqarish organlari faoliyati bilan bogʻliq qonunchilik hujjatlarida belgilangan qoidalarga amal qilishi; davlat organlari va mansabdor shaxslarning oʻz vakolatlari doirasida amalga oshiradigan faoliyatiga aralashmasligi; davlat organi va uning mansabdor shaxslari faoliyat koʻrsatishi uchun toʻsqinlik qilmasligi shart. Nuroniylar kengashining qonunchilik hujjatlariga muvofiq boshqa majburiyatlari ham boʻlishi mumkin. 12. Nuroniylar kengashining tarkibiga rais, rais oʻrinbosari va aʼzolari kiradi. Vazirlik hududiy boʻlinmalarining boshliqlarining keksalar va faxriylar ishlari boʻyicha oʻrinbosarlari bir vaqtning oʻzida tegishli nuroniylar kengashlariga ham raislik qiladi. Vazirlik hududiy boʻlinmalari keksalar va faxriylarni qoʻllab-quvvatlash va ijtimoiy faolligini oshirish boʻyicha mutaxassislari bir vaqtning oʻzida tegishli nuroniylar kengashlarining kotiblari hisoblanadi. Nuroniylar kengashi raisining oʻrinbosarlari Nuroniylar kengashi aʼzolari orasidan yigʻilish ishtirokchilarining uchdan ikki qismi ovozi bilan saylanadi. 13. Nuroniylar kengashi 15 nafar aʼzodan iborat tarkibda shakllantiriladi. Nuroniylar kengashi tarkibi, qoida tariqasida: a) davlat organlari va muassasalarida, nodavlat notijorat tashkilotlarida, fuqarolarning oʻzini oʻzi boshqarish organlarida namunali xizmat koʻrsatgan mehnat faxriylari; b) davlat organlari va xoʻjalik birlashmalari faxriylar kengashlarining faol raislari; v) jamoatchilik faoliyati sohasida katta amaliy tajribaga ega boʻlgan obroʻ-eʼtiborli va tashabbuskor ziyolilar; g) nodavlat notijorat tashkilotlari, ommaviy axborot vositalari va fuqarolik jamiyatining boshqa institutlarining nuroniy xodimlari; d) namunali fuqarolar yigʻinlari raislarining keksalar va faxriylar ishlari boʻyicha maslahatchilaridan shakllantiriladi. Nuroniylar kengashi aʼzoligiga davlat organlari xodimlari va mansabdor shaxslarining kiritilishi taqiqlanadi. 14. Nuroniylar kengashining tarkibi vazirlik hududiy boʻlinmasi boshligʻining qarori bilan har 3 yilda tasdiqlanadi. 15. Quyidagi holatlarda Nuroniylar kengashi raisining oʻrinbosarlari va aʼzolari uning tarkibidan chiqarilishi mumkin: ular tomonidan Nuroniylar kengashi tarkibidan chiqish toʻgʻrisida ariza berilganda; Nuroniylar kengashining majlislarida muntazam ravishda ishtirok etmaganda, mazkur Nizomning 11-bandida nazarda tutilgan majburiyatlarni bajarmaganda; Nuroniylar kengashiga yuklangan vazifalar ijrosini taʼminlash ishlarida muntazam qatnashmaganda; ularga nisbatan chiqarilgan sudning ayblov hukmi qonuniy kuchga kirganda; vafot etganda, shuningdek, sud qaroriga koʻra ular muomalaga layoqatsiz, bedarak yoʻqolgan yoki vafot etgan deb topilganda. 16. Nuroniylar kengashining tarkibi toʻgʻrisidagi maʼlumot va kiritilgan oʻzgartirishlar tasdiqlangan kunda vazirlik hududiy boʻlinmalarining Internet jahon axborot tarmogʻidagi rasmiy veb-saytlarida eʼlon qilinadi. 17. Nuroniylar kengashining raisi: Nuroniylar kengashining faoliyatiga umumiy rahbarlik qiladi; Nuroniylar kengashining majlislarini chaqiradi va kun tartibidagi masalalarni belgilaydi; Nuroniylar kengashining majlislarida raislik qiladi; Nuroniylar kengashining ish rejalari, majlis bayonnomalari va boshqa hujjatlarini tasdiqlaydi; Nuroniylar kengashi qarorlarining ijrosini nazorat qiladi; Nuroniylar kengashi aʼzolarining zimmasiga yuklangan vazifalar bajarilishini muvofiqlashtiradi; Vazirlik hududiy boʻlinmalarining rasmiy veb-saytlarida va boshqa resurslarda joylashtiriladigan Nuroniylar kengashining faoliyati toʻgʻrisidagi maʼlumotlar tarkibi boʻyicha takliflar kiritadi va uni vazirlikning hududiy boʻlinmalari boshliqlari bilan kelishadi; Nuroniylar kengashining qarorlarini bajarish masalalari yuzasidan davlat organlarining hududiy boʻlinmalari, fuqarolarning oʻzini oʻzi boshqarish organlari va nodavlat notijorat tashkilotlari bilan hamkorlik qiladi; Nuroniylar kengashining samarali ishini taʼminlash boʻyicha boshqa vakolatlarni amalga oshiradi. 18. Nuroniylar kengashining raisi boʻlmagan taqdirda, uning vazifalarini rais oʻrinbosari bajaradi. 19. Nuroniylar kengashi raisining oʻrinbosari: rais yoʻqligida Nuroniylar kengashining majlislarida raislik qiladi; Nuroniylar kengashi qarorlarining ijrosini nazorat qilish ishlarini tashkil etadi; fuqarolarni va yuridik shaxslarning vakillarini qabul qiladi, shuningdek, Nuroniylar kengashi faoliyatiga taalluqli murojaatlarni koʻrib chiqish ishlarini tashkil etadi; Nuroniylar kengashining samarali ishlarini taʼminlash boʻyicha boshqa vakolatlarni amalga oshiradi. 20. Nuroniylar kengashining kotibi: Nuroniylar kengashining faoliyatini uslubiy, tashkiliy-huquqiy va tashkiliy-texnik jihatdan taʼminlash masalalarini hal qiladi; Nuroniylar kengashining navbatdagi majlisiga barcha zarur materiallar oʻz vaqtida tayyorlanishini taʼminlaydi, vazirlik hududiy boʻlinmalari xodimlaridan zarur hujjatlar va maʼlumotlarni soʻrab oladi; kun tartibiga muvofiq Nuroniylar kengashining majlislari oʻtkazilishini tashkil etadi; Nuroniylar kengashi majlislari oʻtkaziladigan sana, joy va ularga taklif etiladigan shaxslar roʻyxatini Nuroniylar kengashining raisi bilan kelishadi; Nuroniylar kengashining aʼzolarini va taklif etilgan shaxslarni Nuroniylar kengashi majlislari oʻtkaziladigan joy, sana va vaqt haqida xabardor qiladi; Nuroniylar kengashi qarorlari bajarilishining monitoringini olib boradi va uning natijalarini Nuroniylar kengashlari majlisida koʻrib chiqish boʻyicha takliflar kiritadi; Nuroniylar kengashi majlisining bayonnomasini rasmiylashtiradi va tasdiqlangan bayonnomaning Nuroniylar kengashi aʼzolari hamda boshqa manfaatdor shaxslarga yuborilishini taʼminlaydi; Nuroniylar kengashining samarali ishlashini taʼminlash boʻyicha boshqa vakolatlarni amalga oshiradi. 21. Nuroniylar kengashining aʼzolari oʻz majlislarida koʻrib chiqiladigan masalalarni muhokama qilish va hal qilishda oʻz vakolatini boshqalarga oʻtkazish huquqiga ega emas. Nuroniylar kengashining majlisida ishtirok etish imkoni boʻlmagan holatlarda, Kengash aʼzolari majlis kun tartibidagi masalalar boʻyicha oʻz fikrini yozma shaklda yuborishi mumkin. Bunda uning fikri majlisda koʻrib chiqiladi va ovoz berishda hisobga olinadi. Nuroniylar kengashining aʼzolari: oʻz zimmasiga yuklangan vazifalarni bajarish uchun vazirlikning hududiy boʻlinmalarida, fuqarolar yigʻinlarida tashkil etiladigan majlislarda va boshqa ommaviy tadbirlarda ishtirok etadi; Nuroniylar kengashi ish rejalarining loyihalarini tayyorlaydi, ularni Nuroniylar kengashida koʻrib chiqish uchun kiritadi va tasdiqlangan ish rejalari bajarilishini taʼminlaydi; vazirlik hududiy boʻlinmalari hamda fuqarolar yigʻinlari faoliyatining samaradorligini oshirish boʻyicha takliflar va tavsiyalarni ishlab chiqishda hamda amalga oshirishda qatnashadi; yolgʻiz keksalar, pensionerlar, nogironligi boʻlgan nuroniylar, ijtimoiy himoyaga muhtoj va kam taʼminlangan oilalar bilan uchrashuvlar oʻtkazadi va ularning huquqlari hamda qonuniy manfaatlarini taʼminlash boʻyicha takliflarni Nuroniylar kengashiga kiritadi; Nuroniylar kengashining kun tartibiga kiritilgan masalalar yuzasidan tahliliy materiallar tayyorlaydi; Nuroniylar kengashining vakolatiga kiradigan masalalar bilan bogʻliq murojaatlarni koʻrib chiqadi va natijalari boʻyicha tegishli hujjatlarni tayyorlaydi; Nuroniylar kengashiga yuklangan vazifalar va funksiyalarga muvofiq boshqa vakolatlarni amalga oshiradi. 22. Nuroniylar kengashi faoliyatining asosiy masalalari uning majlislarida koʻrib chiqiladi. Nuroniylar kengashining majlisi ish rejalari asosida har chorakda kamida bir marotaba chaqiriladi. Nuroniylar kengashi raisining tashabbusi, shuningdek, Nuroniylar kengashi aʼzolari uchdan bir qismining yozma murojaati asosida uning navbatdan tashqari majlisi chaqirilishi mumkin. 23. Nuroniylar kengashining majlislariga davlat organlari, xoʻjalik birlashmalari va nodavlat notijorat tashkilotlari hamda fuqarolik jamiyatining boshqa institutlarining vakillari, mahalla faollari taklif etilishi mumkin. 24. Nuroniylar kengashi majlisi kun tartibining loyihasi kotib tomonidan Nuroniylar kengashi aʼzolarining takliflari va Nuroniylar kengashi raisining topshirigʻi asosida shakllantiriladi. 25. Nuroniylar kengashining majlisini uning raisi olib boradi. Rais ishtirok eta olmagan holatlarda, majlisni uning oʻrinbosari olib boradi. Nuroniylar kengashining majlisida vazirlikning hududiy boʻlinmalari boshliqlari, ularning oʻrinbosarlari va boshqa xodimlari ishtirok etishi mumkin. 26. Nuroniylar kengashining majlisi, agar unda Nuroniylar kengashi aʼzolarining kamida uchdan ikki qismi (kvorum) ishtirok etgan taqdirda, vakolatli hisoblanadi. Majlisni oʻtkazish uchun kvorum shakllanmagan taqdirda, Nuroniylar kengashining yangi majlisi oʻtkaziladigan sana eʼlon qilinadi. 27. Nuroniylar kengashi qarorlari uning aʼzolarining oddiy koʻpchilik ovozi bilan qabul qilinadi. 28. Nuroniylar kengashining har bir aʼzosi qabul qilinayotgan qarorlar boʻyicha oʻzining fikrini yozma va ogʻzaki shaklda ifodalashga haqli. Uning fikri Nuroniylar kengashi majlisining bayonnomasiga majburiy tartibda qoʻshib qoʻyiladi. 29. Nuroniylar kengashining majlisida qabul qilingan qaror bayonnoma bilan rasmiylashtiriladi. Nuroniylar kengashi majlisining bayonnomasi kotib tomonidan imzolanadi, majlisga raislik qiluvchi tomonidan tasdiqlanadi va uch kun muddatda vazirlik hududiy boʻlinmalariga, fuqarolar yigʻinlariga, Nuroniylar kengashi aʼzolariga va manfaatdor shaxslarga yuboriladi. 30. Nuroniylar kengashining qarorini tezlik bilan qabul qilish zarurati tugʻilganda, qaror kengash raisining tashabbusi bilan Nuroniylar kengashining aʼzolari bilan kelishilgan holda soʻrov yoʻli bilan ham qabul qilinishi mumkin. Vazirlikning hududiy boʻlinmalari Nuroniylar kengashining qabul qilgan qaroriga qoʻshilmagan hollarda, Nuroniylar kengashining qarorini olgan kundan boshlab oʻn kun muddatdan kechikmay unga asoslantirilgan eʼtirozini yozma shaklda yuboradi. 31. Nuroniylar kengashining kotibi kengash aʼzolari koʻmagida Nuroniylar kengashining topshiriq va qarorlari ijrosining holatini oʻrganadi va koʻrib chiqadi, zarur boʻlgan hollarda, Nuroniylar kengashining raisiga tegishli takliflar kiritadi. 32. Vazirlik hududiy boʻlinmalarining keksalar va faxriylar ishlari boʻyicha oʻrinbosariga biriktirilgan tarkibiy boʻlinma Nuroniylar kengashiga doimiy ravishda uslubiy va amaliy yordam koʻrsatadi. 33. Nuroniylar kengashining faoliyatini moddiy-texnik jihatdan vazirlik hududiy boʻlinmasi tomonidan, shuningdek, qonunchilik hujjatlarida taqiqlanmagan boshqa manbalar hisobidan taʼminlanadi. 34. Nuroniylar kengashining faoliyati uning nizomiga va qonunchilik hujjatlariga muvofiq ekanligi vazirlik hududiy boʻlinmasi rahbari tomonidan nazorat qilinadi.